આવી શ્રદ્ધા જીવનને ટકાવી રાખવા માટે અનિવાર્ય છે. શ્રદ્ધાની આવી વકીલાત કર્યા પછી કહેવું પડશે, કે શ્રદ્ધા ધર્મની પ્રિયતમા છે અને અંધશ્રદ્ધા ધર્મની વૅમ્પ છે. આસારામ જેવાં લંપટેશ્વર અસાધુએ શ્રદ્ધા પરની શ્રદ્ધા જ ડગાવી મૂકી છે. કોઈ માણસ કેવી કેવી અપેક્ષાઓ રાખીને આશ્રમમાં પહોંચે છે? આશ્રમ એક એવી જગ્યા છે કે જ્યાં માણસને શાંતિ, શૂચિતા, પ્રસન્નતા અને સમાધાન પ્રાપ્ત થાય. સમાધાન એટલે કોમ્પ્રોમાઈઝ નહીં, પરંતુ મન શંકાવિહીન બને તે. આશ્રમમાં જતો માણસ અને આશ્રમમાંથી પાછા આવતા માણસ વચ્ચે બહુ મોટો તફાવત હોય છે. આશ્રમમાં જતી વખતે એના માથા પર તાણનું અદૃશ્ય પોટલું હોય છે, જે લોકોની નજરે નથી પડતું. આશ્રમમાંથી પાછા ફરતી વખતે એ જ અદૃશ્ય પોટલું ગેરહાજર ન હોય તોય એ પોટલાંનું વજન પ્રમાણમાં થોડું ઓછું હોય છે. આવો તફાવત ન પડે તો આશ્રમમાં શા માટે જવું?.